দুধসাদা মানিকজোড়
দুধসাদা মানিকজোড় (বৈজ্ঞানিক নাম: Mycteria cinerea) Ciconiidae (সিকোনিডাই) গোত্র বা পরিবারের অন্তর্গত Mycteria (মাইক্টেরিয়া) গণের অন্তর্গত এক প্রজাতির বড় আকারের জলচর পাখি। দুধসাদা মানিকজোড়ের বৈজ্ঞানিক নামের অর্থ ছাইরঙা পেটরা পাখি (গ্রিক mukter = পেটরা; লাতিন: cinereus = ছাইরঙা)। পাখিটি দক্ষিণ-পূর্ব এশিয়ার গুটিকয়েক দেশে দেখা যায়। সারা পৃথিবীতে মাত্র ১ লক্ষ ১০ হাজার ৩০০ বর্গ কিলোমিটার জুড়ে এদের আবাস। বিগত কয়েক দশক ধরে এদের সংখ্যা আশঙ্কাজনক হারে কমে যাচ্ছে। সেকারণে আই. ইউ. সি. এন. এই প্রজাতিটিকে সংকটাপন্ন বলে ঘোষণা করেছে। সারা পৃথিবীতে প্রাপ্তবয়স্ক দুধসাদা মানিকজোড়ের সংখ্যা মাত্র ৩,৩০০টি।